钦定古今图书集成/明伦汇编/氏族典/第395卷 > 李之绍
## 钦定古今图书集成/明伦汇编/氏族典/第395卷 > 李之绍

按《元史李之绍传》：“之绍，字伯宗，东平平阴人。从东平
李谦学，家贫，教授乡里，学者咸集，以荐授将仕佐郎，
翰林国史院编修官。直学士姚燧欲试其才，凡翰林
应酬之文积十馀事，并以付之。之绍援笔立成，并以
稿进。燧惊喜曰：‘可谓名下无虚士也’。”大德七年，迁太
常博士。九年，丁母忧，累起复，终不能夺。至大四年，升
承直郎、翰林待制。皇庆元年，迁国子司业。延祐三年，
陞奉政大夫、国子祭酒。四年，升同佥太常礼仪院事。
至治二年，升翰林侍讲学士、知制诰、同修国史。三年，
告老归。泰定三年，卒。子勖，荫父职，同知诸暨州事。之
绍性少断，号“果斋”以自励，有文集藏于家。